Document ID: 32009D0156

SKLEP SVETA
z dne 21. novembra 2008
o podpisu in začasni uporabi vmesnega Sporazuma o gospodarskem partnerstvu med Slonokoščeno obalo na eni strani ter Evropsko skupnostjo in njenimi državami članicami na drugi strani
(2009/156/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 133 in 181 v povezavi s prvim stavkom prvega pododstavka člena 300(2) Pogodbe,
ob upoštevanju predloga Komisije,
ob upoštevanju naslednjega:
(1)
Svet je 12. junija 2002 pooblastil Komisijo za začetek pogajanj o sklenitvi sporazumov o gospodarskem partnerstvu z državami AKP.
(2)
Pogajanja o vmesnem sporazumu o gospodarskem partnerstvu so bila zaključena in vmesni Sporazum o gospodarskem partnerstvu med Slonokoščeno obalo na eni strani ter Evropsko skupnostjo in njenimi državami članicami na drugi strani (v nadaljnjem besedilu „vmesni SGP“) je bil parafiran 7. decembra 2007.
(3)
Odstavek 4 člena 75 vmesnega SGP predvideva začasno uporabo navedenega sporazuma do začetka njegove veljavnosti.
(4)
Vmesni SGP bi bilo treba podpisati v imenu Skupnosti ter ga v zvezi z določbami, ki so v pristojnosti Skupnosti, uporabljati začasno s pridržkom njegove poznejše sklenitve -
SKLENIL:
Člen 1
Podpis vmesnega Sporazuma o gospodarskem partnerstvu med Slonokoščeno obalo na eni strani in Evropsko skupnostjo ter njenimi državami članicami na drugi strani se odobri v imenu Skupnosti s pridržkom sklepa Sveta o sklenitvi navedenega sporazuma.
Besedilo vmesnega SGP je priloženo temu sklepu.
Člen 2
Za namene člena 73(2) vmesnega SGP, je Odbor SGP sestavljen iz članov Sveta in predstavnikov Komisije na eni strani in predstavnikov vlade Slonokoščene obale na drugi strani. Komisija predloži Svetu v odločitev stališče Skupnosti glede pogajanj o poslovniku Odbora SGP.
Člen 3
Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Evropske skupnosti s pridržkom njegove poznejše sklenitve.
Člen 4
V zvezi z določbami, ki so v pristojnosti Skupnosti, se vmesni SGP do zaključka postopka sklenitve v skladu s členom 75(4) vmesnega SGP uporablja začasno. Komisija bo v obvestilu objavila datum začasne uporabe.
V Bruslju, 21. novembra 2008

Labels: 18
15
5